Kommissionens beslutning

af 30. april 2003

om en fusions forenelighed med fællesmarkedet og EØS-aftalen

(Sag COMP/M.2861 - Siemens/ Drägerwerk/ JV)

(meddelt under nummer K(2003) 1385)

(Kun den tyske udgave er autentisk)

(EØS-relevant tekst)

(2003/777/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til aftalen om Det Europæiske Økonomiske Samarbejdsområde,

under henvisning til Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser(1), senest ændret ved forordning (EF) nr. 1310/97(2), særlig artikel 8, stk. 2,

under henvisning til Kommissionens beslutning om at indlede procedure i denne sag,

efter høring af Det Rådgivende Udvalg for Kontrol med Fusioner og Virksomhedsovertagelser(3), og

ud fra følgende betragtninger:

(1) Den 6. december 2002 modtog Kommissionen i henhold til artikel 4 i Rådets forordning (EØF) nr. 4064/89 ("fusionsforordningen") en anmeldelse af en planlagt fusion, hvorved de tyske selskaber Siemens AG ("Siemens") og Drägerwerk AG ("Dräger") erhverver fælles kontrol, jf. fusionsforordningens artikel 3, stk. 1, litra b), med Dräger Medical AG & Co. KGaA, Tyskland ("JV"), som på nuværende tidspunkt kontrolleres af Dräger alene, ved køb af andele.

(2) Efter at have gennemgået anmeldelsen konkluderede Kommissionen den 21. januar 2003, at den anmeldte transaktion falder ind under fusionsforordningens anvendelsesområde og rejser alvorlig tvivl med hensyn til sin forenelighed med fællesmarkedet. Kommissionen indledte derfor proceduren i henhold til fusionsforordningens artikel 6, stk. 1, litra c).

(3) Efter en indgående undersøgelse af sagen er Kommissionen fortsat af den opfattelse, at den anmeldte fusion ganske vist som sådan kan skabe dominerende stillinger, som bevirker, at den effektive konkurrence ville blive hæmmet betydeligt inden for en væsentlig del af fællesmarkedet. De tilsagn, som parterne har afgivet, gør det imidlertid muligt at løse konkurrenceproblemerne i forbindelse med fusionen.

(4) Den foreliggende beslutning vedtages i henhold til fusionsforordningens artikel 10, stk. 2. Ifølge denne skal beslutninger i henhold til artikel 8, stk. 2, træffes, så snart den alvorlige tvivl, der er omhandlet i artikel 6, stk. 1, litra c), er fjernet. Dette gælder navnlig i tilfælde, hvor parterne har afgivet tilsagn. I den foreliggende sag var Kommissionens undersøgelser kun til dels afsluttet på det tidspunkt, hvor tilsagnene blev afgivet. I den forbindelse blev de konkurrenceproblemer med hensyn til markederne for respiratorer, anæstesiapparater og patientmonitorer, der var påvist efter den indledende markedsundersøgelse, bekræftet på mange nationale markeder. I alle disse tilfælde fjerner parternes tilsagn imidlertid den alvorlige tvivl med hensyn til fusionens forenelighed med fællesmarkedet, således at der ikke længere er noget til hinder for, at der vedtages en betinget godkendelsesbeslutning i henhold til fusionsforordningens artikel 8, stk. 2, og artikel 10, stk. 2.

I. PARTERNE

(5) Siemens udbyder på verdensplan produkter og tjenesteydelser inden for hovedsagelig information og kommunikation, automatisering og styring, energi, transport, medicoteknik, belysning, finansielle tjenester og ejendomme. Aktivitetsområdet "Medical Solutions" omfatter en bred vifte af produkter, tjenesteydelser og samlede løsninger til behandlingssteder og lægepraksisser.

(6) Dräger er på verdensplan aktiv inden for medicoteknik, sikkerhedsudstyr og flykomponenter. Inden for Dräger-koncernen har det nye JV ansvaret for området medicoteknik. På verdensplan udvikles, produceres og markedsføres helhedsløsninger til sygehus- og sundhedsvæsenet. Disse aktiviteter er hovedsagelig koncentreret om intensivbehandling af patienter, især anæstesiapparater og respiratorer samt tilbehør hertil.

II. TRANSAKTIONEN

(7) Siemens og Dräger ønsker at oprette et selvstændigt fungerende joint venture inden for området "Critical Care". Siemens skal tilføre det nye JV forretningsområdet "Electromedical Systems" med i det væsentlige produktafdelingerne "Life Support Systems" og "patientovervågning" samt de tilhørende afdelinger med støttefunktioner inden for markedsføring, logistik, salg, service og kvalitet og modtager til gengæld 35 % af kommanditaktiekapitalen i JV.

III. FUSION

(8) Siemens får i det nye JV stemmerettigheder, som overstiger den normale retsbeskyttelse for minoritetsselskabsdeltagere, og erhverver derved sammen med Dräger kontrollen med JV. Dette skal udøve alle funktioner, som på samme måde varetages af andre uafhængige virksomheder på de relevante markeder. Navnlig vil JV til sine aktiviteter have sin egen ledelse og råde over tilstrækkelige finansielle og menneskelige ressourcer og aktiver. Salget af de produkter, der udvikles og produceres af JV, skal principielt foregå via selskabets egen salgs- og serviceorganisation. JV skal imidlertid også kunne benytte Siemens' og Drägers distributionsfaciliteter. Et samarbejde med JV's moderselskaber skal gøre det muligt at tilbyde kunderne integrerede medicotekniske løsninger. Foruden JV's produkter og tjenesteydelser vil JV derfor også udbyde it-løsninger fra Siemens (sygehus-it, funktionsstøtte-it). Derudover skal JV i visse tilfælde som kommissionær for Siemens udbyde bestemte medicotekniske produkter, som rækker ud over JV's eget produktudbud.

(9) Transaktionen er en fusion som omhandlet i fusionsforordningens artikel 3, stk. 2, sammenholdt med stk. 1, litra b).

IV. FÆLLESSKABSDIMENSION

(10) De deltagende virksomheders samlede omsætning på verdensplan overstiger 5 mia. EUR(4) (Siemens: 87000 mio. EUR i regnskabsåret fra den 1. oktober 2000-30. september 2001 og Dräger 1257 mio. EUR i regnskabsåret 2001). Siemens og Dräger har hver især en samlet omsætning i Fællesskabet på over 250 mio. EUR (Siemens: [...]*(5) mio. EUR i regnskabsåret 2000/01 og Dräger 733 mio. EUR i regnskabsåret 2001). Ingen af virksomhederne har over to tredjedele af deres samlede omsætning på fællesskabsplan i én og samme medlemsstat. Den anmeldte fusion er derfor af fællesskabsdimension.

V. KONKURRENCEMÆSSIG VURDERING AF TRANSAKTIONEN I DEN FORM, DER LIGGER TIL GRUND FOR ANMELDELSEN

(11) Fusionen vedrører området medicoteknik, hvor de væsentlige markedssegmenter er billedsystemer, sygehus-it og intensivbehandling.

A. DE RELEVANTE PRODUKTMARKEDER

(12) Til området medicinsk intensivbehandling henregner parterne i en ufuldstændig oversigt indholdsmæssigt(6) produktgrupperne hjælpematerialer, væsketerapi (infusionspumper osv.), patientmonitorer, anæstesiapparater, respiratorer, dataovervågningssystemer (it) og kardiologi. Den medicinske intensivbehandling omfatter ikke produkterne til områderne "home care" og primærpleje/transport.

(13) Parternes aktiviteter overlapper kun hinanden på området intensivbehandling af patienter på sygehuset, således at det i denne forbindelse ikke er nødvendigt at tage hensyn til områderne "home care" og primærpleje/transport. Som mulige relevante markeder, der berøres af fusionen, anføres følgende områder:

- respiratorer

- anæstesiapparater

- patientmonitorer

- tilbehør til respiratorer

- tilbehør til anæstesiapparater

(14) Markedsundersøgelsen viste, at der ikke skal lægges mere omfattende produktmarkeder til grund end dem, parterne har foreslået.

1. RESPIRATORER

(15) Respiratorer understøtter eller overtager patienternes vejrtrækning. De består af følgende hovedkomponenter: ventilator, iltdosering, ventilationsovervågning og funktionstilbehør.

(16) Nogle markedsaktører fandt en yderligere opdeling efter respiratorernes anvendelsesområde og/eller kapacitet hensigtsmæssig. Man kunne foretage grupperinger på grundlag af ydeevne og anvendelsesområde og sammenfatte udstyr fra forskellige producenter under høj, middelhøj og lav ydeevne. Parterne har hver især i deres svar på Kommissionens begæring om oplysninger af 27. januar 2003 udarbejdet oversigter over respiratormodeller - opdelt efter lande - som efter deres opfattelse i høj grad konkurrerer indbyrdes. Det fremgår heraf, at hovedsagelig bestemte modeller konkurrerer indbyrdes på grundlag af deres ydeevne.

(17) De enkelte respiratormodeller er imidlertid så stærkt differentieret udstyr, der tilpasses og konfigureres individuelt efter kundeønske, at der - alt efter anvendelsesområde og sygehusets krav til udstyret til bestemte patientgrupper - ville være klare overlapninger mellem respiratormodeller, der er opdelt i yderligere produktgrupper. Dette gælder også, hvis man forsøgte at opdele det udstyr, der hovedsagelig er udviklet til børn, nyfødte og for tidligt fødte børn, i selvstændige produktgrupper.

(18) Hertil kommer, at parterne såvel som deres vigtigste konkurrenter på de enkelte nationale markeder hver især tilbyder en bred vifte af forskellige respiratormodeller med forskellig ydeevne og til forskellige anvendelsesområder, således at Kommissionen ved en samlet vurdering af de oplysninger, der kan udledes af markedsundersøgelsen, når til det resultat, at der ikke skal foretages en yderligere afgrænsning af produktmarkedet i den foreliggende sag. En yderligere produktdifferentiering på grundlag af forskellige modeller ville ikke ændre noget ved konkurrencevurderingen.

(19) Kommissionens undersøgelser bekræfter den af parterne foreslåede markedsafgrænsning for respiratorer til intensivbehandling som relevant produktmarked.

2. ANÆSTESIAPPARATER

(20) Anæstesiapparater har til formål at tilføre patienterne anæstesigasser under operationer, tilføre dem ilt, i givet fald i form af kunstig ventilation, under operationen og overvåge dem under hele anæstesien.

(21) Som i forbindelse med respiratorer kan der her sondres mellem forskellig kapacitet og opstilles grupperinger på grundlag af udstyrets ydeevne. Markedsundersøgelsen har imidlertid vist, at der er tale om stærk differentierede produkter, der ligesom respiratorer ikke produceres til lager, men konfigureres efter kundernes specifikke ønske. Kunderne bestemmer selv, hvilke krav udstyret skal opfylde til deres specifikke patienter. En yderligere opdeling vil derfor også i forbindelse med anæstesiapparaterne medføre klare overlapninger mellem de modeller, der er grupperet efter deres ydeevne. Dette gælder også, hvis man medtager det udstyr, der hovedsagelig er udviklet til børn, nyfødte og for tidligt fødte børn.

(22) Kommissionen er i forbindelse med vurderingen af de oplysninger, der kan udledes af markedsundersøgelsen, nået til det resultat, at anæstesiapparater som helhed udgør et relevant produktmarked.

3. PATIENTMONITORER

(23) Patientmonitorer måler patienternes vitalfunktioner (blodtryk, hjertefrekvens, åndedrætsfrekvens osv.), som afbildes på skærmen. De anvendes i forskellige afdelinger såsom operationsstuer, kardiologi, intensivafdelinger, pædiatri osv. De steder, hvor der anvendes et anæstesiapparat eller en respirator, anvendes også en patientmonitor. Transaktionen omfatter patientmonitorer til intensivbehandling, som dækker et bredt spektrum af parametre.

(24) Respiratorer og anæstesiapparater (under ét: "behandlingsudstyr") kan via grænseflader forbindes med patientmonitorer for at muliggøre datastrømmen fra behandlingsudstyret til monitoren. Dataene fra behandlingsudstyret og fra patienten kan således afbildes på skærmen. For at kunne forbinde behandlingsudstyr og monitor skal monitorproducenten kende behandlingsudstyrets kommunikationsprotokol, eller udbyderen af sygehus-it (dataovervågningssystemer) eller producenten af andet udstyr skal kende monitorens kommunikationsprotokol. Kunderne kræver i stigende grad at kunne overføre data til andet udstyr og til sygehusets dataovervågningssystemer. Når det er sikret, at systemerne er kompatible, udsteder de pågældende producenter et certifikat efter en vellykket test. Foruden denne elektroniske kompatibilitet skal det også sikres, at forbindelsen mellem monitor og behandlingsudstyr er mekanisk kompatibel. Af ansvarsmæssige årsager (f.eks. med hensyn til monitoropbygningens væltestabilitet osv.) kræver kunderne, at den mekaniske kompatibilitet ligeledes testes og certificeres.

(25) I forbindelse med anæstesiapparater og respiratorer på den ene side og patientmonitorer på den anden side er der således tale om komplementære produkter. For så vidt der foretages en datamæssig sammenkobling af udstyret, kan der også tales om en vertikal forbindelse, idet denne sondring kun er af underordnet betydning for konkurrencevurderingen.

(26) Patientmonitorer har i gennemsnit en kortere levetid end behandlingsudstyr. Kunder har anført, at de udskifter deres monitorer på det intensivmedicinske område ca. hvert 8.-10. år, mens behandlingsudstyr har en gennemsnitlig levetid på 10-15 år. Trods denne forskellige levetid sendes behandlingsudstyr ofte i udbud og købes sammen med patientmonitorer.

(27) Parterne har lagt et selvstændigt produktmarked for patientmonitorer til grund. Nogle markedsaktører anser en yderligere opdeling efter ydeevne og funktion, anvendelsesområde og/eller den tilgrundliggende teknologi i yderligere produktmarkeder for nødvendig.

(28) Der er ingen overlapning mellem parternes aktiviteter inden for produktionen af patientmonitorer. Kun Siemens producerer patientmonitorer. Dräger havde kun på grundlag af en distributionsaftale med General Electrics ("GE") solgt patientmonitorer fra GE/Marquette sammen med sit behandlingsudstyr til sine kunder. [...]* I øvrigt producerer Dräger udelukkende monitorer, der er integreret i behandlingsudstyret, og som er en del af anæstesiapparaterne og respiratorerne. Dräger har ikke yderligere aktiviteter på dette område. Det er derfor kun patientmonitorernes komplementære eller vertikale forbindelse med behandlingsudstyret, der er af betydning for konkurrencevurderingen af transaktionen.

(29) Markedsundersøgelsen var på det tidspunkt, hvor tilsagnene blev afgivet, endnu ikke afsluttet med hensyn til den præcise afgrænsning af produktmarkedet i forbindelse med patientmonitorer (se betragtning 4). Det er imidlertid ikke nødvendigt at foretage en præcis afgrænsning af produktmarkedet, da den anmeldte fusion allerede med hensyn til et - som foreslået af parterne - produktmarked, der omfatter alle patientmonitorer, giver anledning til alvorlig tvivl med hensyn til, om den er forenelig med fællesmarkedet.

4. TILBEHØR TIL RESPIRATORER OG TILBEHØR TIL ANÆSTESIAPPARATER

(30) Tilbehør er på den ene side dele, som er nødvendige for behandlingsudstyrets drift, og på den anden side dele, som kan benyttes ved anvendelsen af det egentlige udstyr. I den forbindelse findes der dele til engangsbrug og dele til flergangsbrug.

(31) Det tilbehør, som parterne tilbyder, forhandles som biprodukter til de egentlige aktiviteter inden for behandlingsudstyr, selv om det for hovedpartens vedkommende ikke produceres af dem selv, men købes hos andre leverandører. Det tilbehør til behandlingsudstyr, som parterne hver især forhandler, har en funktionel forbindelse med salget heraf.

(32) Som det også er tilfældet i forbindelse med andre producenter af behandlingsudstyr leveres tilbehør sammen med nyt funktionsdygtigt behandlingsudstyr og i givet fald efter kundens ønske også efterfølgende. Kommissionens markedsundersøgelse har vist, at parterne ikke opfattes som selvstændige leverandører af tilbehør til andre producenters udstyr, men optræder som leverandører af tilbehør i forbindelse med køb af nyt behandlingsudstyr. Parterne ser dette som en slags nødvendig tjenesteydelse i forbindelse med deres hovedaktiviteter.

(33) Heraf følger, at det ikke er nødvendigt at foretage en selvstændig konkurrenceanalyse af parternes aktiviteter på markederne for tilbehør til respiratorer og anæstesiapparater. Parternes stilling på markederne for tilbehør er knyttet sammen med deres konkurrencemæssige stilling i forbindelse med behandlingsudstyr.

5. KONKLUSION VEDRØRENDE AFGRÆNSNINGEN AF PRODUKTMARKEDERNE

(34) Markedsundersøgelsen har bekræftet parternes opfattelse med hensyn til afgrænsningen af produktmarkederne for anæstesiapparater og respiratorer. Kommissionen tager derfor udgangspunkt i et relevant produktmarked for respiratorer og et relevant produktmarked for anæstesiapparater. I forbindelse med patientmonitorer er det ikke nødvendigt at foretage en præcis markedsafgrænsning. Salget af tilbehør til respiratorer på den ene side og anæstesiapparater på den anden side er i det foreliggende tilfælde knyttet sammen med aktiviteterne i forbindelse med det egentlige udstyr, og konkurrencevurderingen er derfor afhængig af parternes konkurrencemæssige stilling i forbindelse med dette udstyr. Det er således ikke nødvendigt at tage endelig stilling til afgræsningen af markedet for tilbehør til respiratorer og tilbehør til anæstesiapparater.

B. DE GEOGRAFISK RELEVANTE MARKEDER

(35) Parterne er af den opfattelse, at de geografiske markeder for respiratorer, anæstesiapparater og patientmonitorer mindst omfatter EØS. Kommissionens markedsundersøgelse har imidlertid vist, at der i forbindelse med anæstesiapparater og respiratorer skal tages udgangspunkt i nationale markeder. Det er ikke nødvendigt at tage stilling til afgrænsningen af det geografiske marked for patientmonitorer. Det omfatter maksimalt EØS, idet nogle indikatorer taler for nationale markeder.

1. BEHANDLINGSUDSTYR

Markedsandele blandt producenter af behandlingsudstyr og producenternes tilstedeværelse i de enkelte EØS-medlemsstater

(36) I forbindelse med respiratorer er parternes markedspenetration ifølge egne oplysninger meget forskellig i de enkelte medlemsstater. Siemens har således meget høje markedsandele i f.eks. Portugal ([55-65]* %), Irland ([55-65]* %), Sverige ([45-55]* %) og Italien ([35-45]* %), i andre nabolande har Siemens derimod forholdsvis lave markedsandele, f.eks. i Frankrig ([5-15]* %), Tyskland ([5-15]* %), Østrig ([5-15]* %) og Det Forenede Kongerige ([5-15]* %). Drägers markedsandele varierer i enkelte medlemsstater ifølge egne oplysninger mellem [65-75]* % i Østrig, [35-45]* % i Belgien, [35-45]* % i Danmark og [35-45]* % i Tyskland på den ene side og [5-15]* % i Grækenland samt mellem [15-25]* og [15-25]* % i Irland, Portugal og Norge på den anden side. Betragter man parternes samlede markedsandele i forbindelse med respiratorer, tegner der sig et meget variabelt billede med høje markedsandele på næsten [85-95]* % og knap [25-35]* % i nogle medlemsstater.

(37) Parterne har derudover forskellige konkurrenter, udbydere af respiratorer, i de enkelte lande. Mens konkurrenterne Tyco/Puritan Benett, Viasys og Hamilton - som hver især har en meget forskellig tilstedeværelse på markedet i de enkelte medlemsstater - i vidt omfang er repræsenteret i hele EØS, er alle andre konkurrenter som f.eks. Stephan, Respironics, Taema, Kontron, Siare eller Datex-Ohmeda kun aktiv i en enkelt eller få medlemsstater(7).

(38) I forbindelse med anæstesiapparaterne er markedsstrukturen ligeledes meget heterogen. Ifølge parterne varierer Siemens' markedsandele i enkelte medlemsstater mellem [45-55]* % i Sverige, [25-35]* % i Portugal og [0-5]* % i Det Forenede Kongerige, [0-5]* % i Spanien og [0-5]* % i Tyskland. Dräger har i enkelte medlemsstater en forskellig tilstedeværelse fra [55-65]* % i Tyskland, [25-35]* % i Belgien, [25-35]* % i Østrig og indtil [0-5]* % i Irland og [5-15]* % i Sverige. Også ved en betragtning af parternes fælles markedsandele ligger markedsandelene på mellem [5-15]* % og [55-65]* % alt efter EØS-land.

(39) Alene konkurrenten Datex-Ohmeda er aktiv som udbyder af anæstesiapparater i hele EØS. Alle andre producenter er hovedsagelig kun til stede i et eller to lande(8).

(40) Det forhold, at producenterne af respiratorer og anæstesiapparater har en markedstilstedeværelse, der ikke er homogen og for hovedpartens vedkommende ikke omfatter hele EØS, fremgår af de nedenfor analyserede markedsstrukturer og mekanismer, der som helhed medfører, at det kan antages, at de geografisk relevante markeder er nationale markeder.

Distributions- og servicestruktur i forbindelse med behandlingsudstyr

(41) Parterne har anført, at de vigtigste markedsaktører ganske vist råder over egne distributionskanaler i alle EØS-lande, men at dette ikke er til hinder for, at det kan antages, at der er tale om et fælles europæisk marked. De væsentlige udbydere afsætter endog deres udstyr på verdensplan.

(42) Kommissionens markedsundersøgelse har vist, at det er af helt afgørende betydning for gode resultater inden for salg og service i forbindelse med behandlingsudstyr, at producenterne af behandlingsudstyr har kontaktpersoner, som sygehusene hurtigt kan komme i kontakt med og få bistand hos. Producenterne tilbyder en kontinuerlig kunde- og vedligeholdelsesservice i nærheden, som i reglen allerede aftales ved købet af udstyret. Der opstår således et særligt tillidsforhold mellem producenternes salgs- og servicemedarbejdere og sygehuspersonalet.

(43) Ved købsbeslutningen på sygehuset, eller når der skal tages stilling til, hvilke krav der skal stilles i forbindelse med udbuddet, er det af særdeles stor betydning, at producenten af behandlingsudstyr er kendt for og har et godt omdømme hos beslutningstagerne på sygehuset(9). Købsbeslutningen træffes i de fleste medlemsstater af sygehusadministrationens indkøbsafdeling efter samråd med intensivlægerne, der er fortrolige med dette udstyr. Lægernes krav, behov og prioriterede anvendelsesområder er af afgørende betydning ved købsbeslutningen og udgør i sidste instans det væsentlige grundlag herfor(10). Derfor præsenterer producenterne deres behandlingsudstyr på messer og lægekongresser og søger kundekontakt til lægerne. Dräger har anført, at det er gængs praksis på markedet allerede under udviklingen af behandlingsudstyret at involvere lægerne som specialister og rådgivere(11). Siemens har anført, at nye produkter præsenteres for de såkaldte "hospital evaluation teams". Disse består i reglen af intensivlæger, sygeplejersker, teknikere og indkøbsledere og har en afgørende indflydelse på sygehusets købsbeslutning(12). [...]*

(44) Resultaterne af undersøgelserne er i overensstemmelse med parternes oplysninger(13), hvorefter kunder stiller stadig større krav til salgs- og servicemedarbejdernes faglige viden, og ændringen fra mekaniske til softwarestyrede løsninger i forbindelse med behandlingsudstyret stiller betydelige krav til både producenterne og sygehusmedarbejderne, som har behov for yderligere oplæring udefra. Parterne har bekræftet i denne forbindelse, at producenternes salgsomkostninger er steget.

(45) Ser man på parternes omsætning på serviceområdet, fremgår det, at dette område ved siden af salget af behandlingsudstyr spiller en meget betydelig rolle. Siemens har anslået, at selskabet i 2001 på verdensplan havde en omsætning i forbindelse med "After Sales Service" inden for forretningsområdet intensivbehandling (Electromedical Systems) på [...]* EUR, hvilket er en betydelig omsætning i forhold til omsætningen på [...]* EUR i forbindelse med respiratorer og [...]* EUR i forbindelse med anæstesiapparater(14). Dräger havde i 2001 på verdensplan en omsætning inden for området "Service" på [...]* EUR i forhold til [...]* EUR i forbindelse med anæstesiapparater og [...]* EUR i forbindelse med respiratorer. Også [...]*, at dels F& U, dels salg og service tegnede sig for en stor del [...]* af de pågældende omkostninger pr. enhed.

(46) Endelig fremgår det af Drägers beskrivelse af de enkelte salgsorganisationer i medlemsstaterne, at der til salg og service af behandlingsudstyret kræves en klart struktureret landsdækkende tilstedeværelse. Der findes i hver medlemsstat en separat salgs- og servicestruktur. Inden for opdelte hierarkier har ledere, kundeansvarlige, ingeniører, teknikere, sælgere og forhandlere ansvaret for et bestemt geografisk område eller et bestemt antal sygehuse inden for landet. Drägers salgs- og servicestruktur er forskellig alt efter medlemsstatens størrelse eller de særlige forhold, der gør sig gældende i det pågældende land, og er mere eller mindre opdelt og specialiseret. De service- og vedligeholdelseskontrakter, der indgås ved køb af nyt udstyr for en periode af sædvanligvis et år, udgør således hovedparten af serviceydelserne. I andre lande, f.eks. i Sverige, er servicekontrakter ikke sædvanlige. I de fleste lande hører salgs- og servicepersonalet til Dräger, kun i enkelte tilfælde, f.eks. i Italien, forestår andre forhandlere også salget(15).

(47) Kommissionens undersøgelser med hensyn til salgs- og servicestrukturens rolle har således vist, at et lokalt netværk på stedet med fagpersonale, der arbejder for producenten af behandlingsudstyr, såvel inden købsbeslutningen som i forbindelse med rådgivning, oplæring og service efter købet af udstyr er af afgørende betydning for tilstedeværelsen på markedet i en medlemsstat.

Udbudsmarkeder, standarder i hele EØS og lave transportomkostninger

(48) Parterne har anført, at ca. 75-80 % af de respiratorer, som de sælger, sælges via udbud, og at efterspørgselsadfærden retter sig efter udbuddet på europæisk plan. Kunderne kan desuden bedre sammenligne priserne som følge af, at resultaterne af udbuddene ofte offentliggøres. Udstyret skal opfylde fælles standarder i hele EØS, idet mindre tilpasningskrav, f.eks. softwaren til betjening på det pågældende lands sprog, ikke er forbundet med større omstillingsudgifter. Transportomkostninger er uden betydning i forbindelse med det forholdsvis dyre udstyr, og der er ingen barrierer for samhandelen mellem medlemsstaterne.

(49) Markedsundersøgelsen har bekræftet, at en stor del af behandlingsudstyret købes af sygehusene i EØS via udbud. Da udbuddene som anført i betragtning 43 ovenfor helt grundlæggende udformes sammen med de læger, der arbejder med behandlingsudstyret, spiller lægernes præferencer en stor rolle for den endelige købsbeslutning. I forbindelse med en nyanskaffelse foretrækker lægerne hovedsagelig udstyr, som de kender og er fortrolige med. De ønsker dermed at minimere de omstillingsudgifter, som opstår ved, at behandlingsudstyr fra forskellige producenter kræver en forskellig betjening og dermed indebærer en større risiko for betjeningsfejl fra sygehuspersonalets side. Da det behandlingsudstyr, der er undersøgt i denne forbindelse, anvendes på særdeles sikkerhedskritiske områder (hvor det bogstaveligt talt er et spørgsmål om liv eller død), spiller brugernes præferencer en afgørende rolle ved valget, og man er i meget ringe udstrækning rede til at anvende udstyr, man ikke kender. Lægerne vil således ikke være tilbøjelige til at godtage behandlingsudstyr, som de ikke har erfaringer med, og hvis producent de ikke i det mindste har kendskab til fra et tilgrænsende klinisk område. Kommissionen fik desuden oplyst, at behandlingsudstyrets "rigtige" funktionaliteter er en slags "trosspørgsmål" - eller også kun indgroede vaner - og til dels afspejler forskellige retninger på det medicinske område.

(50) Såfremt der alligevel, f.eks. på grund af et godt tilbud, købes andet end det velkendte udstyr, skal der under alle omstændigheder - som anført i betragtning 43 og 44 ovenfor - være mulighed for en tilstrækkelig oplæring og service fra en lokal repræsentant for producenten.

(51) Endelig kan den offentliggørelse af udbudsresultaterne, der er lovbestemt i en række EØS-lande og anført af parterne, i princippet sikre kunderne større gennemsigtighed, men vil helt klart ikke mærkbart kunne påvirke de her beskrevne kriterier, som sygehusene lægger til grund for købsbeslutningen. De offentliggjorte udbudsdata bliver ifølge parternes egne oplysninger da heller ikke indsamlet og analyseret af hverken Siemens' eller Drägers salgsafdeling(16). Udbudsresultaterne er således tydeligvis også efter producenternes opfattelse heller ikke af væsentlig betydning for kundernes købsbeslutning og spiller derfor ingen rolle for producenternes salgsstrategi.

(52) Antagelsen af, at markederne skal afgrænses som nationale, berøres heller ikke af det forhold, at transportomkostninger og nationale medicinske eller tekniske standarder ikke udgør væsentlige hindringer for at levere behandlingsudstyret, som i Siemens' og Drägers tilfælde, på tværs af grænserne fra et eller få centrale produktionsanlæg. Dräger har således produktionsanlæg i Lübeck, Tyskland, Telford, USA og Shanghai, Kina. Siemens producerer sit behandlingsudstyr i Solna, Sverige, og patientmonitorerne i Danvers, USA. Der er heller ingen nævneværdige barrierer for samhandelen mellem medlemsstaterne.

(53) Det fremgår således af ovenstående, at udbud og købsbeslutninger i helt overvejende grad sigter mod udstyr, som for de læger, der skal anvende det, har en anvendelsesfilosofi, som de kender, samt har et godt omdømme og er kendte på markedet.

Prisforskelle i enkelte medlemsstater

(54) Parterne har anført, at prisniveauet i Fællesskabet stort set er det samme, og at der i hele EØS anvendes standardiserede prislister i euro for Drägers og Siemens' respiratorer. Prisforskelle skyldes kundernes forskellige produktspecifikationer og forskellige ordrevolumener. Siemens har dog erkendt, at slutkundepriserne fastsættes af de regionale selskaber eller sælgerne på stedet(17).

(55) Kommissionens markedsundersøgelse har vist, at behandlingsudstyr i realiteten fremstilles efter kundernes individuelle specifikationer og ønsker, og at prislister derfor generelt kun spiller en underordnet rolle.

(56) Heroverfor har en række adspurgte konkurrenter anført, at for så vidt de er aktive i flere lande, eksisterer der prisforskelle hos dem. Det blev til dels gjort gældende, at en tendens til en standardisering af priserne har været mærkbar med euroens indførelse.

(57) Adspurgte sygehuse havde i overvejende grad ikke kendskab til priser i udlandet og køber udstyret via deres nationale salgsorganisation. En række nederlandske sygehuse anførte, at de var bekendt med, at priserne for behandlingsudstyr var mærkbart lavere i Tyskland end i Nederlandene. Det blev også oplyst, at udstyret generelt kunne købes billigere i større lande. Det blev endvidere oplyst, at sygehuse blev opfordret til at købe udstyret via producenternes nationale afdelinger og ikke i udlandet.

(58) Det fremgår af svarene, at kunderne køber respiratorer og anæstesiapparater på lokalt plan eller via en afdeling i landet. Selv de standardiserede prislister i euro, der til dels er indført i EØS, medfører ikke, at køberne foretager indkøb på tværs af grænserne.

Forskellige kundepræferencer

(59) Parterne har anført, at de relevante produkter udbydes på samme måde i mindst hele EØS efter art og egenskab af de væsentlige markedsaktører.

(60) Markedsundersøgelsen har derimod vist, at der findes forskellige kundepræferencer, f.eks. forskellige landespecifikke fremgangsmåder i forbindelse med anæstesi og kunstig ventilation, og at sådant behandlingsudstyr derfor efterspørges.

(61) Anæstesien kan principielt finde sted ved hjælp af et genåndingssystem eller et ikke-genåndingssystem. I forbindelse med genåndingssystemet tilføres den udåndede luft igen patienten - uden kuldioxid og beriget med frisk ilt. I forbindelse med ikke-genåndingssystemet elimineres udåndingsluften, og til fortsættelse af anæstesien skal der tilføres friskgas. I forbindelse med sidstnævnte metode ligger gasforbruget væsentligt højere end i forbindelse med genåndingssystemerne.

(62) Markedsundersøgelsen viste - bekræftet af parternes oplysninger(18), at der også findes nationale præferencer for ét af systemerne. I Frankrig, Det Forenede Kongerige og Nederlandene anvendes ikke-genåndingssystemet i et ikke ubetydeligt omfang.

(63) Også med hensyn til kunstig ventilation er præferencerne forskellige i de enkelte lande, og det er i de seneste år i stigende grad blevet muligt at omstille respiratorerne til forskellige ventilationsmodi.

(64) Ifølge parterne foretrækkes den såkaldte volumenkontrollerede ventilation således i overvejende grad i Spanien, Portugal, Irland og Grækenland, mens man frem for alt i Belgien, Danmark, Tyskland, Italien, Østrig og Sverige foretrækker den såkaldte trykkontrollerede ventilation. Den volumenkontrollerede ventilation, der understøtter den spontane respiration, har på sin side - til dels overlappende - tilhængere i enkelte medlemsstater.

(65) Det kan derfor konstateres, at udbydere, der er aktive i ét land, ikke uden videre med succes kan sælge behandlingsudstyr i en anden medlemsstat, ikke mindst på grund af udstyrets tekniske opbygning og betjeningsfilosofi.

2. PATIENTMONITORER

(66) Parterne har antaget, at det geografiske marked for patientmonitorer omfatter hele EØS. Siemens' markedsandele varierer imidlertid også i forbindelse med monitorer betydeligt mellem de forskellige EØS-lande. Parterne har således anslået deres markedsandele i hele EØS til [15-25]* %. I enkelte EØS-lande opnår Siemens ifølge egne oplysninger en markedsandel på indtil [35-45]* %.

(67) Det er endvidere fremgået af markedsundersøgelsen, at priserne for patientmonitorer er forskellige i de enkelte medlemsstater, og at salgs- og servicestrukturen er sammenlignelig med den salgs- og servicestruktur i forbindelse med behandlingsudstyr, der er beskrevet i betragtning 41-47 ovenfor. Dette gælder også med hensyn til produktlanceringen og lægernes rolle ved købsbeslutningen. Af markedsundersøgelsen kan det klart udledes, at der skal afgrænses mindre, dvs. nationale, geografiske markeder.

(68) I den foreliggende sag er det imidlertid ikke nødvendigt at foretage en præcis afgrænsning af det geografiske marked for patientmonitorer, da konkurrencevurderingen fører til samme resultat i forbindelse med såvel et marked, der omfatter hele EØS, som nationale markeder.

3. KONKLUSION VEDRØRENDE AFGRÆNSNINGEN AF DE GEOGRAFISKE MARKEDER

(69) Kommissionens markedsundersøgelse har vist, at de geografiske markeder for respiratorer og for anæstesiapparater er nationale. Væsentlige argumenter herfor er, at parterne har meget forskellige markedsandele i de enkelte EØS-lande og står over for forskellige konkurrenter. De fleste konkurrenter inden for behandlingsudstyr er kun aktive i et eller to EØS-lande. Undersøgelserne har vist, at en salgs- og servicestruktur på lokalt plan er af overordentlig stor betydning for at få succes på markedet. Behandlingsudstyr sælges hovedsagelig via udbud, og i den forbindelse spiller kundepræferencer en vigtig rolle. De intensivlæger, der arbejder med behandlingsudstyret, vælger i de fleste tilfælde udstyr, som de kender, og hvis anvendelsesfilosofi de er fortrolige med. Tendensen til at indføre standardiserede prislister i euro og offentliggørelsen af udbudsresultaterne har ligesom eksisterende EØS-standarder og de lave transportomkostninger i forbindelse med behandlingsudstyr ingen væsentlig indflydelse på kundernes efterspørgselsadfærd. De konservative kundepræferencer forstærkes derimod af endnu eksisterende landespecifikke fremgangsmåder med hensyn til de foretrukne ventilationsmodi i forbindelse med respiratorer og måden, hvorpå der tilføres narkosegasser under anæstesien.

(70) Med hensyn til patientmonitorerne er det ikke nødvendigt af foretage en præcis markedsafgrænsning. Markedet omfatter maksimalt hele EØS, idet nogle indikatorer dog taler for, at der også i denne forbindelse er tale om nationale markeder.

C. FUSIONENS FORENELIGHED MED FÆLLESMARKEDET

C1. HORISONTALE VIRKNINGER

(71) Fusionen medfører betydelige sammenlægninger af markedsandele på de fleste nationale markeder for respiratorer og for anæstesiapparater.

(72) Det udstyr til intensivbehandling, der berøres af fusionen, er stærkt differentierede produkter. Kunder fortrækker i reglen bestemt udstyr og vil først overveje at skifte til et konkurrerende produkt i tilfælde af en mere eller mindre markant forhøjelse af priserne (i forhold til konkurrenterne). Den forholdsvise "nærhed" af de forskellige produkter på markedet med hensyn til deres substituerbarhed set ud fra kundernes synspunkt udgør derfor en væsentlig konkurrenceparameter på de undersøgte markeder og bestemmer i vidt omfang de pågældende udbyderes markedsstilling. Dette gælder også for de tilfælde, hvor sygehuse dækker deres behov for udstyr til intensivbehandling via udbud, fordi produktpræferencerne også i denne forbindelse kommer til udtryk via detaljerede tekniske specifikationer og således begrænser kredsen af det udstyr, der kan komme på tale på grundlag af kundernes præferencer. Ifølge Kommissionens undersøgelser spiller anæstesilægerne og intensivlægerne på grund af udstyrets sikkerhedskritiske rolle generelt en nøglerolle ved udvælgelsen af behandlingsudstyret på et behandlingssted.

(73) Kapacitetsbegrænsninger er derimod kun af underordnet betydning for udbydernes beslutninger med hensyn til priser og mængder.

(74) Markedsandele udgør et første indicium for at kunne bestemme de forskellige konkurrenters relative markedsstilling set ud fra kundernes synspunkt.

(75) Siemens/Dräger har gjort gældende, at der ikke findes "officielle statistiske oplysninger" om de relevante markeder. Parterne støtter derfor ifølge egne oplysninger deres beregninger af markedsandelene på "analysedatabaser, årsberetninger, oplysninger på internettet samt egne undersøgelser og skøn"(19). Med hensyn til markederne i Fællesskabet lægges i den forbindelse eksterne markedsundersøgelser fra Frost & Sullivan ("F& S") og T for G til grund. Endvidere har parterne som kilde anført tre rapporter fra IHS om forskellige amerikanske markeder, "The World Medical Market Fact File 1997" fra MDIS, "Respiratory Devices World Markets 1998" fra Clinica Reports samt en undersøgelse fra den amerikanske investeringsbank Bear Stearns om Viasys (2/2002).

1. Respiratorer

Markedsandele

(76) Ifølge parternes oplysninger i CO-formularen vil fusionen medføre følgende markedsandele i forbindelse med respiratorer:

Respiratorer: parternes oplysninger i CO-formularen

>TABELPOSITION>

Siemens/Dräger anslår således den fælles markedsandel i EØS i 2001 til [45-55]* %, efter [45-55]* % i 2000 og [45-55]* % i 1999, idet en væsentlig del af markedet ([15-25]* %) ikke henregnes til nogen konkurrent. I de enkelte medlemsstater fremkommer der på grundlag af disse oplysninger til dels markant højere markedsandele, selv om markedsandelene (men ikke de væsentlige konkurrenters identitet) i de mindre EØS-lande svingede betydeligt fra år til år.

(77) Som led i den tilbundsgående markedsundersøgelse blev parterne anmodet om i forbindelse med de markedsandele, der i første omgang ikke var henregnet til bestemte konkurrenter, at sætte navn på de pågældende konkurrenter eller at redegøre for, hvordan restværdien var fremkommet. Dräger svarede følgende på spørgsmålet: "Restværdien opstår, når man forsøger at afbilde konkurrenternes samlede omsætninger i de enkelte medlemsstater. Den skønnede markedsvolumen falder i den forbindelse ofte lavere (sic) ud end sammenfatningen af konkurrenternes omsætninger." Der er følgelig i realiteten tale om en restværdi, der ikke er redegjort for.

(78) De konkurrenter, som Siemens i den forbindelse har anført, men ikke kvantificeret yderligere (Pulmonetic Systems, Bunell, Chirana-Prema, Cardiopulmonary Corp., Sechrist Industries, VersaMed, Takaoka, Tim Göttingen, e-vent, MÜFA AG og Medec), blev imidlertid som led i markedsundersøgelsen hverken af en kunde eller af en konkurrent identificeret som markedsaktører i forbindelse med det her relevante marked for respiratorer. Af nedenstående tabel fremgår derfor de markedsandele, som parterne har fremlagt, idet de markedsandele, der ikke er identificeret, ikke er medtaget:

Respiratorer: parternes oplysninger efter justering

>TABELPOSITION>

(79) Blandt de eksterne undersøgelser, som parterne har nævnt, anslår F& S(20) Siemens'/Drägers fælles markedsandel på europæisk plan til 54 % (2000). Parterne har imidlertid gjort gældende, at tallene fra F& S ikke er baseret på en sammenlignelig markedsafgrænsning, da respirationskomponenterne i anæstesiapparater var henregnet til markedet for respiratorer. F& S har faktisk angivet Datex-Ohmeda (et datterselskab af den finske virksomhed Instrumentarium Oyj) som en væsentlig konkurrent i forbindelse med respiratorer, selv om selskabet ganske vist producerer anæstesiapparater, men ikke i nævneværdigt omfang respiratorer.

(80) T for G(21) anslår parternes fælles markedsandel på europæisk plan i forbindelse med respiratorer til intensivafdelinger til 70 %. Den næststørste konkurrent vil være Tyco/Puritan Bennett med 13 %. T for G har også fremlagt oplysninger om markedsandele for følgende nationale markeder:

Respiratorer til intensivafdelinger: T for G

>TABELPOSITION>

(81) Siemens' forretningsområde Electromedical Systems anslår i sine egne interne dokumenter [...]*

(82) Parternes skøn over markedsandele i CO-formularen fremstiller derfor deres egen markedsstilling som klart svagere, end det fremgår af de eksterne undersøgelser vedrørende EØS-markedet, som Kommissionen råder over, og som parterne har nævnt som relevante. [...]*

(83) På grundlag af tal for omsætningen hos de væsentlige konkurrenter har Kommissionen derpå foretaget egne beregninger af markedsandelene. Af nedenstående tabel fremgår de omsætninger, som Siemens, Dräger, Tyco, Viasys, Hamilton, Respironics, Taema, Penlon og Stephan selv har oplyst. Kontrons, Newports og Siares markedsandele kunne endnu ikke verificeres på det tidspunkt, hvor tilsagnene blev afgivet, og er baseret på parternes skøn i CO-formularen.

Herved fremkommer følgende:

Respiratorer: Kommissionens undersøgelser((De omsætninger hos konkurrenterne, der er blevet oplyst som led i markedsundersøgelsen, er de pågældende virksomheders forretningshemmeligheder.))

>TABELPOSITION>

(84) Det nye JV vil forene den største og den næststørste udbyder af respiratorer i EØS. Den samlede markedsandel vil være meget større end markedsandelene hos de nærmeste konkurrenter på de enkelte nationale markeder. Tyco vil derefter være den eneste konkurrent med en bred vifte af medicotekniske produkter, selv om aktiviteterne er koncentreret om i teknisk henseende forholdsvis mindre krævende og kapitalintensive produkter (f.eks. hjælpematerialer og tilbehør). [...]* Dette afspejles også i markedsandelen, som ifølge parternes skøn er faldende (EØS, 2001: [5-15]* %, 2000: [15-25]* %, 1999: [15-25]* %). Ligeledes har Siemens konstateret i forretningsplanen for 2001 for Electromedical Systems Division: [...]* Hamilton, Viasys og Taema er ganske vist aktive på flere nationale markeder, men med lave markedsandele.

(85) Desuden findes der en række lokale mindre konkurrenter, som imidlertid kun opnår markedsandele i en eller nogle få medlemsstater, mens de praktisk talt er ukendte for kunderne på de øvrige nationale markeder. Heriblandt hører familievirksomheden Stephan (Tyskland), Respironics (Tyskland), Kontron (Frankrig), Newport (Det Forenede Kongerige) og Siare (Italien). Nogle af disse konkurrenter udfylder markedsnicher med udstyr, som ikke udgør direkte substitutter for parternes udstyr. Heriblandt hører f.eks. Stephan (kunstig ventilation af nyfødte) samt Kontron (kunstig ventilation til ikke-intensiv brug). I parternes interne markedsanalyser i forbindelse med respiratorer ignoreres disse mindre konkurrenter.

(86) Skulle Siemens/Drägers og de væsentlige konkurrenters markedsandele også afspejle deres relative markedspositionering og substituerbarhed set ud fra kundernes synspunkt, ville alene markedsandelene give anledning til en stærk formodning om en dominerende stilling på markederne for respiratorer i Belgien, Danmark, Tyskland, Det Forenede Kongerige, Irland, Italien, Nederlandene, Østrig, Portugal, Spanien, Sverige og Norge.

(87) Markedsundersøgelsen viser endvidere, at Dräger og Siemens set ud fra kundernes synspunkt producerer de tætteste substitutter med hensyn til produktkvalitet, markedspositionering og virksomhedsimage på markedet for respiratorer, hvilket forstærker parternes markedsstilling yderligere. Markedsundersøgelsen har i den forbindelse været baseret på følgende elementer: i) rundspørge hos kunder og konkurrenter, ii) parternes interne dokumenter og iii) udbudsmateriale, der er fremlagt af parterne.

i) Rundspørge hos kunder og konkurrenter

(88) Kunder og konkurrenter blev som led i markedsundersøgelsen anmodet om at nævne tre substitutter ("1./2./3. alternativ") til respiratorer fra henholdsvis Dräger, Siemens og Tyco/Puritan Bennett. Kunderne blev i den forbindelse anmodet om at tage udgangspunkt i de modeller, som de anvendte på det pågældende tidspunkt, mens konkurrenterne fik udleveret en liste over parternes vigtigste udstyr (Dräger: Evita XL, Evita 4, Evita 2 dura, Savina; Siemens: Servo 300, Servo 300A, Servo 900c, Servo-i Basic, Servo-i Universal). Hovedparten af kunderne på alle nationale markeder og næsten alle kunder i det tysksprogede område samt i Danmark, Sverige og Portugal vurderede Dräger som det bedste alternativ til det pågældende Siemens-produkt og omvendt. Ligeledes blev Dräger og Siemens nævnt som det bedste substitut for Tyco (model PB 840 og PB 760). Det tilsvarende spørgsmål blev dog ikke besvaret af hovedparten af de kunder, der svarede, muligvis på grund af manglende kendskab til Tycos udstyr. Det var således opfattelsen blandt de kunder, der deltog i markedsundersøgelsen, at parternes udstyr udgør de tætteste substitutter for hinanden i de pågældende markedssegmenter.

(89) Kunderne blev desuden spurgt om, hvilken prisforhøjelse der ville få dem til at skifte til det alternative udstyr. Mange kunder afgav ingen oplysninger i denne forbindelse eller erklærede, at prisen kun spiller en underordnet rolle (f.eks. i forhold til kvalitet og service) ved valget af produkter. I de øvrige tilfælde blev der oplyst tal på mellem 10 % og 30 %. Et østrigsk sygehus anførte, at først en prisforhøjelse på 50 % ville medføre leverandørskifte.

(90) Konkurrenternes svar på spørgsmålet om substitution viser intet klart mønster. Nogle konkurrenter er på linje med kundernes skøn (Dräger/Siemens som tætteste substitutter), andre ser deres egne produkter som tætteste substitutter til parternes produkter, og i andre svar anføres virksomhedernes egne produkter overhovedet ikke blandt de tre bedste alternativer.

ii) Parternes interne dokumenter

(91) Begge parter analyserer i deres forretningsplaner og i de analyser, der er udarbejdet forud for transaktionen, markedsstillingen for de forskellige respiratorer, der markedsføres af Siemens, Dräger og konkurrenterne. Samstemmende indplaceres parternes udstyr i det øvre segment med hensyn til pris/ydelse, mens konkurrenter hovedsagelig ligger i de nedre markedssegmenter.

(92) Siemens [...]*

(93) Dräger [...]*

iii) Udbudsmateriale

(94) Siemens og Dräger har efter anmodning fra Kommissionen sammen med anmeldelsen hver især fremlagt en oversigt over udbud inden for respiratorer, som virksomhederne har deltaget i. Parterne har i den forbindelse oplyst, at de ikke har et rapporteringssystem, hvor de data, som Kommissionen har anmodet om, løbende registreres og i givet fald samles i en database. De fremlagte data måtte derimod af salgspersonalet rekonstrueres for hvert udbud og kunne derfor muligvis være ufuldstændige og give et fordrejet billede af konkurrencesituationen (efter parternes opfattelse til ugunst for Siemens og Dräger).

(95) De oversigter, der var anmodet om, indeholder bl.a. oplysninger om ordregiver, antal, ordrevolumen, navnene på konkurrenterne samt navnene på de tidligere vindere, hvis disse forelå.

(96) Som led i den tilbundsgående markedsundersøgelse blev parterne anmodet om at fremlægge yderlige udbudsmateriale for at udvide antallet af omfattede udbud. De data, der blev fremlagt i den forbindelse, var imidlertid for en stor dels vedkommende ubrugelige, da der ikke blev identificeret nogen konkurrenter. Nedenstående analyse er derfor baseret på de data, der blev fremlagt i anmeldelsen.

(97) Nedenstående analyse er baseret på data for hele EØS. På grund af stikprøvens begrænsede omfang og det muligvis ikke-repræsentative udvalg blev der ikke foretaget en særskilt analyse efter medlemsstater.

(98) I anmeldelsen har Siemens med hensyn til respiratorer fremlagt [...]* udbud, som Siemens har deltaget i, og hvor de konkurrenter, der også deltog i udbudsproceduren, identificeres. I [...]* af disse udbud optrådte Dräger som konkurrent. Af de [...]* udbud, som Dräger ikke deltog i, var der i [...]* tilfælde ingen konkurrent. De andre tilbudsgivere, som oftest optrådte, var Tyco/ Puritan Bennett (deltog i [...]* udbud), Hamilton ([...]*), Taema ([...]*) og Viasys/ Bird ([...]*).

(99) I forbindelse med [...]* udbud identificeres både vinderen og den tidligere vinder. I [...]* tilfælde fik den tidligere leverandør igen tildelt den nye kontrakt, eller der var tale om et nyopført sygehus. Af de [...]* udbud, hvor der fandt et (delvist eller fuldstændigt) leverandørskifte sted, skiftede kunden oftest ([...]*tilfælde) fra Siemens til Dräger eller omvendt.

(100) I de udbud, som Siemens har fremlagt, stod Siemens således langt oftest over for Dräger som konkurrent, og i de tilfælde, hvor kunden skiftede leverandør, skete dette i [...]* af alle tilfælde mellem Siemens og Dräger. Hvis det tages i betragtning, at en udbyder navnlig deltager i udbud, hvis den pågældende regner med at have en realistisk chance for at vinde kontrakten, støtter begge iagttagelser de oplysninger, der allerede er fremkommet på grundlag af den gennemførte rundspørge blandt kunder og de interne dokumenter med hensyn til, at Siemens og Dräger tilbyder de tætteste substitutter på markedet for respiratorer.

(101) Den samme analyse som i forbindelse med Siemens blev også gennemført med hensyn til de udbud, som Dräger har fremlagt. Dräger har fremlagt [...]* udbud i forbindelse med respiratorer i de forskellige EØS-lande, hvor der identificeres konkurrenter. Heraf optrådte Siemens i [...]* tilfælde som konkurrent; i [...]* tilfælde var der ingen konkurrenter. De vigtigste andre konkurrenter var Hamilton (deltog i [...]* udbud), Tyco/ Puritan Bennett [...]*, Taema [...]* og Viasys/ Bird [...]*.

(102) I forbindelse med [...]* af de udbud, som Dräger har fremlagt, identificeres både den nye og den tidligere vinder. I [...]* tilfælde fik den tidligere leverandør igen tildelt kontrakten, eller der var tale om et nyt behandlingssted ([...]* udbud). Af de [...]* udbud, hvor der fandt et (delvist eller fuldstændigt) leverandørskifte sted, skiftede kunden oftest ([...]* tilfælde) fra Siemens til Dräger eller omvendt. Analysen af dataene fra Dräger fører således til samme resultat som ovenfor, dvs. udbudsdataene bekræfter det resultat, at de respiratorer, som markedsføres af Siemens og Dräger, udgør de tætteste substitutter for hinanden.

Konklusion

(103) Den gennemførte rundspørge blandt kunderne, parternes interne dokumenter og udbudsdataene bekræfter antagelsen på grundlag af markedsandelene med hensyn til, at Siemens og Dräger producerer de tætteste substitutter set ud fra kundernes synspunkt. Foreningen af de to produktsortimenter i det nye JV vil derfor sætte parterne i stand til at gennemtvinge højere priser på markedet, da en stor del af de kunder, som en af parterne vil miste som følge af en prisforhøjelse, vil skifte til den anden parts produkter. Elimineringen af langt den vigtigste konkurrent som følge af fusionen vil dermed sætte Siemens/Dräger i stand til i forbindelse med prissætningen i vidt omfang at udvise en uafhængig adfærd over for kunder og konkurrenter.

(104) Hindringerne for markedsadgangen anses af markedsaktører for at være betydelige, da kunderne har en stærk præference for velkendte produkter og producenter. Ifølge Kommissionens undersøgelse er et veludbygget salgs- og servicenet endvidere en forudsætning for en vellykket indtræden på markedet. En base af eksisterende produkter hos kunden, i det mindste på tilgrænsende kliniske områder, gør det ligeledes betydeligt lettere at komme ind på markedet. En indtræden på markedet kræver, at der afholdes betydelige omkostninger på forhånd ("sunk costs") i forbindelse med F& U samt opbygningen af et salgs- og servicenet.

(105) Det synes heller ikke realistisk, at eksisterende konkurrenter kan repositioneres og opnå en tilsvarende markedsstilling som det nye JV. Den næststørste konkurrent efter Siemens/Dräger, Tyco, opnår på nuværende tidspunkt kun en brøkdel af parternes samlede markedsandel og ville skulle øge positioneringen af sine produkter over for kunderne samt drastisk udbygge sit salgs- og servicenet i denne henseende. Inden for den tidshorisont på 1-2 år, der er relevant for konkurrencevurderingen, kan dette ikke forventes, i det mindste ikke på grundlag af den hidtidige udvikling på markedet. Tværtimod er Tycos markedsstilling snarere blevet svækket i de seneste år. Flere af de øvrige mindre konkurrenter frygter, at deres markedsstilling vil blive forringet i de kommende år i betragtning af JV's brede produktsortiment, navnlig tilstedeværelsen i det vertikalt tilgrænsende marked for patientmonitorer. Det nye JV vil således snarere medføre højere end lavere ekspansionsbarrierer for mindre konkurrenter.

(106) På grundlag af Drägers og Siemens' meget store fælles markedsandel på markedet for respiratorer i Belgien, Danmark, Tyskland, Frankrig, Det Forenede Kongerige, Irland, Italien, Nederlandene, Østrig, Portugal, Spanien, Sverige og Norge, den manglende tilstedeværelse af sammenlignelige konkurrenter og det forhold, at fusionsparterne set ud fra kundernes synspunkt producerer de tætteste substitutter, bekræfter markedsundersøgelsen derfor de alvorlige betænkeligheder med hensyn til, at fusionen vil medføre, at det nye JV får en dominerende stilling på disse nationale markeder.

2. Anæstesiapparater

Markedsandele

(107) Ifølge parternes oplysninger i CO-formularen vil fusionen medføre følgende markedsandele i forbindelse med anæstesiapparater:

Anæstesiapparater: parternes oplysninger i CO-formularen

>TABELPOSITION>

Siemens/Dräger anslår således den fælles markedsandel i EØS til [35-45]* %, omtrent det samme som Datex-Ohmeda.

(108) Dräger, Siemens og Datex-Ohmeda er derfor de eneste udbydere med betydelige aktiviteter i hele EØS. Derudover har parterne identificeret en række udbydere ("Andre"), som kun opnår markedsandele i ét land eller i nabolande (f.eks. UK/IRL, E/P osv.). Blandt disse nicheudbydere hører Dameca og Anmedic (Skandinavien), Taema (F), AMS (EL), Penlon og Blease (UK/IRL), Siare (I, A), Medec (B, NL) samt Hersill og Temel (E, P). På europæisk plan opnår de største af disse nicheudbydere ifølge skøn fra Frost & Sullivan ("F& S") markedsandele på tre % eller mindre. Med hensyn til en markedsandel, der er forskellig fra land til land ("Rest"), identificerer parterne ingen konkurrenter.

(109) Som led i den tilbundsgående markedsundersøgelse blev parterne anmodet om i forbindelse med de markedsandele, der i første omgang ikke var henregnet til bestemte konkurrenter, at sætte navn på de pågældende konkurrenter eller at redegøre for, hvordan restværdien var fremkommet. Dräger svarede følgende på spørgsmålet: "Restværdien opstår, når man forsøger at afbilde konkurrenternes samlede omsætninger i de enkelte medlemsstater. Den skønnede markedsvolumen falder i den forbindelse ofte lavere (sic) ud end sammenfatningen af konkurrenternes omsætninger." Der er følgelig i realiteten tale om en restværdi, der ikke er redegjort for.

(110) Siemens identificerer derimod følgende konkurrenter, som i de medlemsstater, der er anført i parentes, ifølge egne skøn opnår markedsandele på 1-2 %: Heyer (D, A), Heinen & Löwenstein (D, A), EKU (D, A), Stephan (D), Smith Industries (UK, IRL), Samed (I) og Normeca (N). I det mindste nogle af disse virksomheder har kunder over for Kommissionen nævnt som markedsaktører, men som kvalitativt markant lavere positioneret og dermed ikke direkte konkurrenter til parterne. Ifølge en undersøgelse fra T for G anvendes udstyret fra de andre virksomheder, der er anført, ikke på selve operationsstuen, men på opvågningsstuen. På det tidspunkt, hvor tilsagnene blev afgivet, var markedsundersøgelsen endnu ikke afsluttet med hensyn til spørgsmålet, om de nye konkurrenter, der er anført, skal henregnes til det relevante produktmarked. Da der ikke foreligger et endeligt bevis for det modsatte, tages der derfor i forbindelse med denne beslutning højde for de nye udbydere, der er tilføjet (se betragtning 4).

(111) I nedenstående tabel er tallene for parternes markedsandele således, som allerede i betragtning 78 ovenfor i forbindelse med respiratorer, kun justeret for resterende omsætninger, som ikke er blevet identificeret. Andre konkurrenter, som Siemens har anført, men ikke kvantificeret yderligere (Acoma, Kontron, B. Braun, Chenwei, Chirana-Prema, Megamed, Royal Medical og Tacoma), blev som led i markedsundersøgelsen hverken af en kunde eller af en konkurrent identificeret som markedsaktører inden for anæstesiapparater, og der tages ikke højde for dem i tabellen. Af nedenstående tabel fremgår derfor de markedsandele, som parterne har fremlagt, idet de markedsandele, der ikke er identificeret, ikke er medtaget:

Anæstesiapparater: parternes oplysninger efter justering

>TABELPOSITION>

(112) Blandt de eksterne undersøgelser, som parterne har nævnt, anslår F& S(22) derimod parternes fælles markedsandel i EØS (2000) til 49 % (Dräger 39 %, Siemens 10 %), mens Datex-Ohmedas markedsandel vurderes til 38 %. Parternes indsigelse om, at tallene fra F& S ikke er baseret på en sammenlignelig markedsafgrænsning, da respirationskomponenterne i anæstesiapparater var henregnet til markedet for respiratorer, skulle på forhånd ikke indvirke på beregningen af markedsandelene i forbindelse med anæstesiapparater, da fordrejningen på dette marked indvirker i samme grad på alle konkurrenter (anæstesiapparater består principielt af en respirationsenhed og en gasblandingskomponent, idet respirationsenheden ikke uden videre kan sammenlignes med en respirator).

(113) Den rapport fra T for G, der allerede er omtalt i betragtning 80 ovenfor, indeholder også tal for markedsandele i forbindelse med anæstesiapparater. T for G anslår parternes samlede markedsandel på europæisk plan i forbindelse med anæstesiapparater til 65 % (Dräger 56 %, Siemens 9 %). Datex-Ohmeda opnår ifølge denne rapport en markedsandel på 22 %. T for G har således anslået følgende markedsandele:

Anæstesiapparater: T for G

>TABELPOSITION>

(114) Siemens' forretningsområde Electromedical Systems anslår i sine egne interne dokumenter [...]* parternes og konkurrenternes markedsandele til følgende: [...]*

(115) Parternes skøn over markedsandele i CO-formularen fremstiller derfor deres egen markedsstilling som klart svagere end det fremgår af de eksterne undersøgelser vedrørende EØS-markedet, som Kommissionen råder over, og som parterne har nævnt som relevante. [...]*

(116) På grundlag af tal for omsætningen hos de væsentlige konkurrenter har Kommissionen derpå foretaget egne beregninger af markedsandelene. Af nedenstående tabel fremgår de omsætninger, som Siemens, Dräger, Datex-Ohmeda, Taema, Stephan og Penlon selv har oplyst. De øvrige konkurrenters markedsandele er baseret på de oplysninger om markedsandele, som parterne senere har fremlagt som led i den tilbundsgående markedsundersøgelse, og kunne endnu ikke verificeres på det tidspunkt, hvor tilsagnene blev afgivet (se betragtning 4).

Anæstesiapparater: Kommissionens undersøgelser((De omsætninger hos konkurrenterne, der er blevet oplyst som led i markedsundersøgelsen, er de pågældende virksomheders forretningshemmeligheder.))

>TABELPOSITION>

(117) Dräger og Datex-Ohmeda er på de fleste nationale markeder de to største udbydere af anæstesiapparater. Efter Kommissions beregninger samt ifølge F& S, T for G og Siemens EM er Dräger på europæisk plan den største af de to udbydere. Begge virksomheder har betydelige markedsandele på alle nationale markeder, med undtagelse af Sverige og Irland, hvor Dräger kun har minimale markedsandele.

(118) Siemens er på europæisk plan, om end langt efter de to førende på markedet, den tredjestørste udbyder, selv om markedsstillingen varierer betydeligt fra land til land. I Sverige, hvor Siemens Electromedical Systems har hovedkontor, er virksomheden den førende på markedet. Siemens gik først ind på markedet for anæstesiapparater i 1997, med modellen Kion. Dette er en integreret arbejdsstation med indbygget patientmonitor. Det innovative design var ifølge markedsaktører [...]* forbundet med betydelige tekniske problemer i de første år. Bl.a. blev betjeningen i starten fundet uoverskuelig og kompliceret. Hertil kom problemer med den tekniske pålidelighed. Så vidt Kommissionen ved, er de tekniske problemer i mellemtiden blevet afhjulpet, men ifølge Kommissionens undersøgelser er omdømmet hos mange kunder fortsat skadet, [...]*. I overensstemmelse hermed konstaterer T for G i forbindelse med behandlingsudstyr: "Siemens is perceived very differently in different countries and different departments. [...]* Dräger has a high image all over Europe."(23)

(119) I modsætning til nicheudbyderne råder Siemens over et veludbygget salgsnet i hele Europa og har på grund af sit brede sortiment af medicotekniske produkter på tilgrænsende kliniske områder et stærkt omdømme til at kunne få nye anæstesiprodukter ind på markedet. Efter kun fem år på markedet har Siemens etableret sig i de fleste EØS-lande som en betydelig, i Sverige endog førende, udbyder af anæstesiapparater.

(120) Det anmeldte JV vil således på flere nationale markeder forene det førende selskab på markedet (henholdsvis Dräger og, i Sverige, Siemens) med den tredjestørste konkurrent (henholdsvis Siemens og, i Sverige, Dräger). I Belgien, Danmark, Tyskland, Frankrig, Italien, Nederlandene og Portugal giver de store fælles markedsandele og de horisontale overlapninger i sig selv anledning til en formodning om en dominerende stilling.

(121) Som ovenfor i forbindelse med respiratorer undersøges det nedenfor, om anæstesiapparater fra Dräger udgør tætte substitutter for udstyr fra Siemens og således begrænser navnlig Siemens' spillerum i prissætningen. Som ovenfor er analysen baseret på i) rundspørge hos kunder og konkurrenter, ii) parternes interne dokumenter og iii) udbudsmateriale, der er fremlagt af parterne.

(122) Siemens vil på grund af den lavere aktuelle markedsandel som uafhængig udbyder i højere grad end Dräger og Datex-Ohmeda kunne have et økonomisk incitament til at følge en aggressiv strategi, der tager sigte på at vinde markedsandele, for at opnå skalaeffekter og opbygge en fast kundekreds. Det anmeldte JV vil således potentielt eliminere en særlig aggressiv konkurrent. Denne tese undersøges på grundlag af Siemens' forretningsplaner og strategipapirer.

i) Rundspørge hos kunder og konkurrenter

(123) Som ovenfor i forbindelse med respiratorer blev kunder og konkurrenter som led i markedsundersøgelsen anmodet om at nævne tre substitutter ("1./2./3. alternativ") til anæstesiapparater fra henholdsvis Dräger, Siemens og Datex-Ohmeda. Kunderne blev i den forbindelse anmodet om at tage udgangspunkt i de modeller, som de anvendte på det pågældende tidspunkt, mens konkurrenterne fik udleveret en liste over parternes vigtigste udstyr (Dräger: Cicero, Cato, Primus; Siemens: Kion). Langt hovedparten af alle adspurgte kunder, navnlig kunder i Tyskland, Danmark, Belgien, Frankrig, Italien og Nederlandene, men f.eks. også i Østrig og Sverige, vurderede Drägers produkter som det bedste alternativ til Siemens-udstyret Kion, om end det blev erkendt, at Siemens' produktsortiment i forbindelse med anæstesiapparater er begrænset til dette udstyr. Svarene på spørgsmålet om substitutter for Dräger er i denne henseende mindre entydige. Såvel Datex-Ohmeda som Siemens nævnes her som det bedste alternativ. Det var således opfattelsen blandt de kunder, der deltog i markedsundersøgelsen, at Drägers produktsortiment udgør det tætteste substitut for Siemens' kunder, mens det omvendte ikke entydigt er tilfældet.

(124) Ifølge resultaterne af markedsundersøgelsen anser kunderne generelt nicheudbydernes udstyr for at være af lavere kvalitet end de tre førende selskabers udstyr. Flere sygehuse har anført, at det af deres udstyr, der var produceret af nicheudbydere, snarere var forældet og blev anvendt som f.eks. reserveudstyr.

(125) Kunderne blev desuden spurgt om, hvilken prisforhøjelse der ville få dem til at skifte til det alternative udstyr. Mange kunder afgav ingen oplysninger i denne forbindelse eller erklærede, at prisen kun spiller en underordnet rolle (f.eks. i forhold til kvalitet og service) ved valget af produkter. I de øvrige tilfælde blev der oplyst tal på mellem 10 % og 30 %. Et østrigsk sygehus anførte, at først en prisforhøjelse på 50 % ville medføre leverandørskifte. På spørgsmålet om, i hvor høj grad kunderne var rede til at skifte leverandør, var der således ingen væsentlige forskelle mellem respiratorer og anæstesiapparater.

(126) Kun få konkurrenter inden for anæstesiapparater svarede detaljeret på spørgsmålet om substitution. Svarene viser intet klart mønster.

ii) Parternes interne dokumenter

(127) Begge parter analyserer i deres forretningsplaner og i de analyser, der er udarbejdet forud for transaktionen, markedsstillingen for de forskellige anæstesiapparater, der markedsføres af Siemens, Dräger og konkurrenterne. Samstemmende indplaceres Siemens-udstyret Kion sammen med flere af Drägers produkter i det øvre segment med hensyn til pris/ydelse. Også Datex-Ohmeda dækker angiveligt en bred vifte af produkter.

(128) Siemens [...]*

(129) Dräger [...]*

(130) Siemens behandler i sine forretningsplaner for 1999-2002 også forretningsstrategien for forretningsområdet Electromedical Systems. [...]*

(131) [...]* JV eliminerer således en forholdsvis aggressiv konkurrent til Dräger (og den næststørste udbyder Datex-Ohmeda).

iii) Udbudsmateriale

(132) Siemens og Dräger har efter anmodning fra Kommissionen sammen med anmeldelsen hver især også fremlagt en oversigt over udbud inden for anæstesiapparater, som virksomhederne har deltaget i. Også i denne forbindelse har parterne oplyst, at de ikke har et rapporteringssystem, hvor de data, som Kommissionen har anmodet om, løbende registreres og i givet fald samles i en database. De fremlagte data måtte derimod af salgspersonalet rekonstrueres for hvert udbud og kunne derfor muligvis være ufuldstændige og give et fordrejet billede af konkurrencesituationen (efter parternes opfattelse til ugunst for Siemens og Dräger).

(133) De oversigter, der var anmodet om, indeholder bl.a. oplysninger om ordregiver, antal, ordrevolumen, navnene på konkurrenterne samt navnene på de tidligere vindere, hvis disse forelå.

(134) Som led i den tilbundsgående markedsundersøgelse blev parterne anmodet om at fremlægge yderlige udbudsmateriale for at udvide antallet af omfattede udbud. De data, der blev fremlagt i den forbindelse, var imidlertid for en stor dels vedkommende ubrugelige, da der ikke blev identificeret nogen konkurrenter. Nedenstående analyse er derfor baseret på de data, der blev fremlagt i anmeldelsen.

(135) Nedenstående analyse er baseret på data for hele EØS. På grund af stikprøvens begrænsede omfang og det muligvis ikke-repræsentative udvalg blev der ikke foretaget en særskilt analyse efter medlemsstater.

(136) I anmeldelsen har Siemens med hensyn til anæstesiapparater fremlagt [...]* udbud, som Siemens har deltaget i, og hvor de konkurrenter, der også deltog i udbudsproceduren, identificeres. I [...]* af disse udbud optrådte Dräger som konkurrent. Af de [...]* udbud, som Dräger ikke deltog i, var der i [...]* tilfælde ingen konkurrent. [...]* bød kun Datex-Ohmeda (i P, IRL [...]*, EL og E), [...]* kun Taema (i F) og [...]* kun Iberdata (i P). I mere end [...]* deltog foruden Dräger også Datex-Ohmeda [...]*, Dameca [...]*, udelukkende i Sverige), Taema/Air Liquide ([...]*, [...]*) og Themel ([...]* i Spanien). Dräger og Datex er derfor langt de vigtigste konkurrenter til Siemens inden for anæstesiapparater.

(137) I forbindelse med [...]* udbud identificeres både vinderen og den tidligere vinder. I [...]* tilfælde fik den tidligere leverandør igen tildelt den nye kontrakt. Af de [...]* udbud, hvor der fandt et (delvist eller fuldstændigt) leverandørskifte sted, skiftede kunden oftest ([...]* tilfælde) fra Dräger til Datex-Ohmeda eller omvendt. Der var [...]* skift mellem Siemens og Datex-Ohmeda og [...]* mellem Dräger og Siemens. (Dobbelttællinger, da nogle kontrakter blev tildelt flere leverandører.) Skiftenes forløb afspejler i grove træk producenternes markedsstilling, selv om den lille (og muligvis ikke-repræsentative) stikprøve begrænser relevansen heraf.

(138) Den samme analyse som i forbindelse med Siemens blev også gennemført med hensyn til de udbud, som har Dräger fremlagt. Dräger har fremlagt [...]* udbud i forbindelse med anæstesiapparater i de forskellige EØS-lande, hvor der identificeres konkurrenter. Heraf var der i [...]* tilfælde ingen konkurrenter. I de tilfælde, hvor der optrådte konkurrenter, afgav Datex-Ohmeda [...]* og Siemens [...]* de fleste tilbud. De øvrige konkurrenter er stærkt geografisk segmenteret: Penlon [...]*, Taema [...]* og Anmedic [...]*. Alle andre tilbudsgivere afgav under [...]* tilbud.

(139) I forbindelse med [...]* af de udbud, som Dräger har fremlagt, identificeres både den nye og den tidligere vinder. I [...]* tilfælde fik den tidligere leverandør igen tildelt kontrakten, eller der var tale om et nyt behandlingssted (et udbud). Af de [...]* udbud, hvor der fandt et (delvist eller fuldstændigt) leverandørskifte sted, skiftede kunden oftest ([...]* tilfælde) fra Dräger til Datex-Ohmeda eller omvendt. Der var [...]* skift mellem Siemens og Datex-Ohmeda og [...]* mellem Dräger og Siemens. (Dobbelttællinger, da nogle kontrakter blev tildelt flere leverandører.) Skiftenes forløb afspejler i grove træk producenternes markedsstilling, selv om den lille (og muligvis ikke-repræsentative) stikprøve begrænser relevansen heraf.

(140) De udbudsdata, som Siemens og Dräger har fremlagt, bekræfter, at Dräger, Datex-Ohmeda og Siemens er langt de vigtigste udbydere i det markedssegment, som de er aktive i. De nicheudbydere, som parterne har nævnt senere som led i proceduren med henblik på beregningen af markedsandele, optræder derfor i praksis ikke som effektive konkurrenter til parterne.

Konklusion

(141) Den gennemførte rundspørge blandt kunderne, parternes interne dokumenter og udbudsdataene bekræfter derfor antagelsen på grundlag af markedsandelene med hensyn til, at Siemens og Dräger set ud fra kundernes synspunkt producerer tætte substitutter på markedet for teknisk krævende anæstesiapparater. I den forbindelse dækker Siemens med sin model Kion kun en del af de kundesegmenter, som dækkes af Drägers bredere produktsortiment. Navnlig for en stor del af Siemens' eksisterende kunder udgør Dräger derfor det vigtigste alternativ, f.eks. hvis Siemens forsøgte at gennemtvinge højere priser på markedet. Foreningen af de to produktsortimenter i det nye JV vil derfor sætte parterne i stand til at gennemtvinge højere priser, navnlig over for de kunder, hvor Dräger og Siemens udgør det første og andet valg i forbindelse med indkøb, da en betydelig del af de kunder, som en af parterne vil miste som følge af en prisforhøjelse, vil skifte til den anden parts produkter.

(142) Som det fremgår af forretningsplanerne, vil JV derudover med Siemens eliminere en konkurrent, som på grund af sine aktuelle lavere markedsandele har et incitament til at følge en forholdsvis aggressiv strategi, der tager sigte på at vinde markedsandele. Elimineringen af Siemens som uafhængig konkurrent på markedet for anæstesiapparater som følge af fusionen vil dermed sætte JV i stand til i forbindelse med prissætningen i vidt omfang at udvise en uafhængig adfærd over for kunder og konkurrenter.

(143) Ifølge markedsundersøgelsen anser markedsaktører hindringerne for markedsadgangen for at være betydelige, da kunderne har en stærk præference for velkendte produkter og producenter. Ifølge Kommissionens undersøgelse er et veludbygget salgs- og servicenet endvidere en forudsætning for en vellykket indtræden på markedet. En base af eksisterende produkter hos kunden, i det mindste på tilgrænsende kliniske områder, gør det ligeledes betydeligt lettere at komme ind på markedet. En indtræden på markedet kræver betydelige "sunk costs" i forbindelse med F& U samt opbygningen af et salgs- og servicenet. Den væsentlige stilling som effektiv konkurrent inden for anæstesiapparater, som Siemens har set fra kundernes synspunkt, er ifølge oplysningerne som led i markedsundersøgelsen i vidt omfang baseret på den stærke tilstedeværelse på andre medicotekniske områder, herunder respiratorer og patientmonitorer, og har formentlig bidraget til den forholdsvis vellykkede indtræden på markedet.

(144) Det synes heller ikke realistisk, at eksisterende konkurrenter kan repositioneres og opnå en lignende markedsstilling som Siemens, Dräger eller Datex-Ohmeda. De næststørste konkurrenter er hver især kun aktive i et snævert geografisk område. En ekspansion til nye geografiske markeder vil kræve, at der oprettes et salgs- og servicenet, og at der gradvis opbygges et omdømme hos kunderne, og vil dermed praktisk talt svare til en ny indtræden på markedet. Inden for den tidshorisont på 1-2 år, der er relevant for konkurrencevurderingen, kan dette ikke forventes, i det mindste ikke på grundlag af den hidtidige udvikling på markedet. Flere af de mindre konkurrenter frygter, at deres markedsstilling snarere vil blive forringet i de kommende år i betragtning af JV's brede produktsortiment, navnlig tilstedeværelsen i det vertikalt tilgrænsende marked for patientmonitorer. Det nye JV vil således snarere medføre højere end lavere ekspansionsbarrierer for mindre konkurrenter.

(145) På grundlag af Drägers og Siemens' meget store fælles markedsandel på markedet for anæstesiapparater i Belgien, Danmark, Tyskland, Frankrig, Italien og Nederlandene, det forhold, at parterne tilbyder to tætte substitutter, samt som følge af, at Siemens har et betydeligt større incitament end Dräger og Datex-Ohmeda til at følge en aggressiv strategi, der tager sigte på at vinde markedsandele, bekræfter markedsundersøgelsen derfor de alvorlige betænkeligheder med hensyn til, at fusionen vil medføre, at det nye JV får en dominerende stilling på disse nationale markeder.

(146) På det tidspunkt, hvor tilsagnene blev afgivet, var markedsundersøgelsen endnu ikke afsluttet med hensyn til de øvrige nationale markeder (se betragtning 4). De tilsagn, der er afgivet, vil imidlertid også på disse markeder eliminere eventuelle dominerende stillinger som følge af det nye JV.

C2. VERTIKALE/ KONGLOMERATE VIRKNINGER

3. Patientmonitorer

Markedsandele

(147) I forbindelse med patientmonitorer opnår parterne ifølge egne oplysninger de markedsandele, der er sammenfattet i nedenstående tabel:

Patientmonitorer: parternes oplysninger i CO-formularen

>TABELPOSITION>

(148) Parterne opnår i EØS ifølge egne oplysninger en gennemsnitlig markedsandel på [25-35]* %. I flere medlemsstater er de førende på markedet, med til dels markant højere markedsandele. En betydelig del af markedet ([15-25]*) % i EØS og i flere lande over [15-25]* %) henføres ikke til en konkurrent. I hver medlemsstat findes der dog tre yderligere konkurrenter med betydelige markedsandele og en bred tilstedeværelse inden for medicoteknik: Philips, General Electric (GE) og Datex-Ohmeda. Dräger producerer ikke selv monitorer, men får inden for rammerne af en samarbejdsaftale hovedsagelig leveret udstyr fra GE, hvilket derpå samles til integrerede arbejdsstationer med anæstesi- eller respiratorudstyr. [...]* Det kan antages, at det nye JV hovedsagelig vil anvende produkter fra Siemens i stedet for GE-udstyr. Antallet af effektive konkurrenter på markedet for patientmonitorer vil imidlertid ikke blive ændret, da Dräger allerede i dag ikke er aktiv på produktionsniveau på markedet for patientmonitorer. Fra et horisontalt perspektiv fører JV ifølge Kommissionens undersøgelser således ikke til skabelse eller styrkelse af en dominerende stilling på markedet for patientmonitorer.

(149) Bortset fra de horisontale virkninger, der er beskrevet i betragtning 71-146 ovenfor, vil det nye JV markant udvide det produktsortiment, som Siemens kan tilbyde som integrerede løsninger til sygehuse. Foruden de anæstesiapparater, respiratorer og patientmonitorer, der forenes i det anmeldte JV, er Siemens også aktiv på andre markeder for medicoteknik, navnlig inden for kapitalintensive billedsystemer (ultralyd, computertomografi, røntgen, magnetresonans osv.) og it-systemer til sygehuse. Navnlig GE og Philips synes at følge en lignende strategi, dog vil Siemens sammen med det nye JV få adgang til det bredeste produktsortiment blandt alle konkurrenter på markedet og således være i stand til at tilbyde de mest omfattende "one-stop-shop"-løsninger. På grund af parternes stærke markedsstillinger og det forhold, at udstyret i vidt omfang supplerer hinanden, er navnlig vertikale aspekter mellem anæstesiapparater og respiratorer på den ene side og patientmonitorer på den anden side af relevans for den konkurrencemæssige vurdering af det anmeldte JV.

(150) I forbindelse med den nødvendige integration af anæstesiapparater og respiratorer på den ene side og patientmonitorer på den anden side er et samarbejde mellem de pågældende producenter nødvendigt i teknisk henseende, for at de datastrømme, der genereres af udstyret, og de tilhørende patientdata kan vises på monitoren og/eller fremføres til behandlingsstedets it-system. Dette skyldes dels, at grænsefladerne ifølge oplysninger fra markedsaktører ikke er standardiserede og derfor kræver samarbejde og udveksling af oplysninger mellem de pågældende producenter for at udvikle effektive grænsefladeløsninger. Desuden har konkurrenter anført, at innovationscyklen er kortere for monitorer end for anæstesiapparater og respiratorer, hvorfor en fleksibel udskiftning af de enkelte komponenter fortsat bør være mulig for til enhver tid at kunne frembringe de bedste udstyrskombinationer, der findes på markedet.

(151) Mens mange kunder således absolut ser positivt på den tættere integration mellem forskellige udstyrskomponenter, vil de dominerende stillinger inden for anæstesiapparater og respiratorer som følge af de horisontale virkninger, der er beskrevet i betragtning 71-146 ovenfor, sætte det nye JV i stand til at afskærme konkurrerende producenter af patientmonitorer fra reelt at få adgang til anæstesiapparater og respiratorer, f.eks. ved at adgangen til grænseflader vanskeliggøres, eller ved at anæstesiapparaterne og respiratorerne udformes således, at de kun kan integreres med Siemens' monitorer. Sygehuse vil dermed ikke længere (eller kun vanskeligt) kunne kombinere de for det pågældende anvendelsesområde bedste komponenter på markedet fra forskellige producenter.

(152) Selv om markedsundersøgelsen endnu ikke var afsluttet på det tidspunkt, hvor tilsagnene blev afgivet, er der som ved procedurens indledning fortsat alvorlige betænkeligheder med hensyn til, at det nye JV ved hjælp af den afskærmning af markedet, der er beskrevet i betragtning 151 ovenfor, vil opnå en dominerende stilling inden for patientmonitorer i hele EØS og navnlig i de EØS-lande, hvor JV vil få en dominerende stilling inden for anæstesiapparater eller respiratorer. Det kan desuden ikke udelukkes, at den dominerende stilling inden for anæstesiapparater og respiratorer som følge af det nye JV vil blive yderligere forstærket af markedsstillingen inden for patientmonitorer.

(153) De tilsagn om afhændelser, som parterne har afgivet, og som er beskrevet nærmere i nedenstående afsnit i betragtning 154, 155 og 156, fjerner de horisontale overlapninger i forbindelse med respiratorer og anæstesiapparater. Det er kun Drägers behandlingsudstyr, der tilføres det nye JV. Dräger alene opnår imidlertid i flere EØS-lande markedsandele, som i sig selv giver anledning til alvorlig tvivl med hensyn til en mulig dominerende stilling. Hvad angår respiratorer, er dette navnlig tilfældet i Belgien (markedsandel på [55-65]* %), Danmark ([45-55]* %), Tyskland ([55-65]* %) og Østrig ([75-85]* %). Med hensyn til anæstesiapparater er der tale om Danmark ([55-65]* %), Tyskland ([75-85]* %), Finland ([65-75]* %), Frankrig ([45-55]* %), Nederlandene ([45-55]* %) og Norge ([75-85]* %). Den alvorlige tvivl med hensyn til foreneligheden med fællesmarkedet fjernes derfor ikke fuldstændigt gennem elimineringen af de horisontale virkninger.

VI. TILSAGN

(154) Ved brev af 6. marts 2003 har de anmeldende parter i henhold til fusionsforordningens artikel 8, stk. 2, afgivet tilsagn med henblik på at løse de af Kommissionen påviste konkurrenceproblemer. Der blev foretaget mindre ændringer af disse tilsagn ved brev af 14. marts 2003.

(155) Tilsagnene indeholder i det væsentlige følgende: Parterne forpligter sig til, at Siemens afhænder hele sit aktivitetsområde "Life Support Systems (LSS)", dvs. alle aktiviteter på verdensplan inden for respiration og anæstesi på sygehusområdet, til en af parterne uafhængig køber. Blandt disse aktiviteter hører bl.a. F& U, produktion, markedsføring, salg og vedligeholdelse/service af respiratorer og anæstesiapparater. Disse aktiviteter udøves på nuværende tidspunkt af Siemens Elema AB i Solna, Sverige, men også af en række regionale Siemens-selskaber, og sælges som en "going concern", dvs. inklusive alle materielle og immaterielle aktiver, der findes på tidspunktet for afgivelsen af dette tilsagn, samt alle ansatte. Siemens forpligter sig til at sørge for, at det aktivitetsområde, der skal afhændes, fuldt ud bevarer sin leve- og konkurrencedygtighed. Endvidere forpligter parterne sig til at holde administrationen af aktivitetsområdet adskilt indtil afhændelsestidspunktet.

(156) Med henblik på at løse de af Kommission påviste konkurrenceproblemer med hensyn til de vertikale aspekter af fusionen, dvs. interoperabiliteten mellem anæstesiapparater og respiratorer på den ene side og patientmonitorer på den anden side samt interoperabiliteten med dataovervågningssystemerne på sygehuse, har parterne foruden tilsagnet om afhændelse også afgivet tilsagn med henblik på at sikre udstyrets interoperabilitet. Disse tilsagn indeholder en forpligtelse til at give adgang til og stille oplysninger til rådighed om alle eksisterende og fremtidige grænseflader og kommunikationsprotokoller i forbindelse alt eksisterende og fremtidigt udstyr til andre udbyderes patientmonitorer i forbindelse med intensivbehandling og til tilslutningen til andre udbyderes dataovervågningssystemer på sygehuse. Alle oplysninger om grænsefladerne og kommunikationsprotokollerne stilles til rådighed for tredjemand efter anmodning og derpå automatisk efter ændringer. Dette sker i begge tilfælde omgående, ikke-diskriminerende og vederlagsfrit (eller til dokumentationsomkostningerne). Tekniske forklaringer til oplysningerne stilles, såfremt det er forholdsmæssigt, omgående til rådighed efter anmodning. Endvidere vil parterne samarbejde ved certificeringen af deres udstyrs mekaniske eller elektriske interoperabilitet med andre udbyderes patientmonitorer (eller dataovervågningssystemer) efter anmodning fra disse udbydere eller en kunde.

VII. KONKURRENCEMÆSSIG VURDERING AF DEN ANMELDTE TRANSAKTION UNDER HENSYNTAGEN TIL TILSAGNENE

(157) Tilsagnene blev forelagt kunder og konkurrenter som led i en markedsundersøgelse. Disse anså generelt afhændelsen af Siemens' aktivitetsområde LSS for at være en effektiv foranstaltning til at forhindre, at Drägers markedsstilling styrkes som følge af joint venture-selskabet. Endvidere har kunder og konkurrenter tilkendegivet, at interoperabiliteten er et væsentligt element af tilsagnene, og bekræftet, at oplysningerne i forbindelse med grænseflader og kommunikationsprotokoller samt samarbejdet i forbindelse med certificeringen af udstyrskombinationer eller -systemer er en passende foranstaltning til at sikre interoperabiliteten. En konkurrent gav derudover imidlertid udtryk for betænkelighed med hensyn til, at tilsagnene fortsat vil kunne give det nye JV en konkurrencefordel i forbindelse med udviklingen og tilpasningen af patientmonitorerne til de nye grænseflader, navnlig fordi det nye JV muligvis ikke vil stille oplysninger til rådighed tilstrækkeligt tidligt.

(158) Ifølge tilsagnene skal oplysninger om grænsefladerne og kommunikationsprotokollerne stilles til rådighed omgående efter anmodning og automatisk i forbindelse med ændringer, inden de offentliggøres på markedet. Navnlig i betragtning af de relativt lange produktcykler i forbindelse med behandlingsudstyr og patientmonitorer samt varigheden af udbudsprocedurer når Kommissionen imidlertid efter at have undersøgt de mere omfattende betænkeligheder med hensyn til, om oplysningerne om grænsefladerne vil blive stillet til rådighed tilstrækkeligt tidligt, til den konklusion, at tilsagnene i tilstrækkelig grad sikrer, at konkurrenterne får oplysningerne rettidigt.

(159) De tilsagn, der er beskrevet i betragtning 154, 155 og 156 ovenfor, er ifølge Kommissionens undersøgelser tilstrækkelige til på passende vis at fjerne konkurrenceproblemerne med hensyn til markederne for respiratorer og anæstesiapparater såvel som konkurrenceproblemerne med hensyn til de vertikale aspekter. Navnlig forhindrer tilsagnene om afhændelse, at joint venture-selskabet medfører sammenlægninger af markedsandele på markederne for respiratorer og anæstesiapparater. Tilsagnene vedrørende interoperabilitet sikrer, at andre producenters patientmonitorer også fremover uden problemer vil kunne tilsluttes joint venture-selskabets respiratorer og anæstesiapparater. Noget tilsvarende gælder for udstyrets og monitorernes tilslutning til sygehusenes dataovervågningssystemer.

VIII. BETINGELSER OG PÅBUD

(160) I henhold til fusionsforordningens artikel 8, stk. 2, andet afsnit, første punktum, kan Kommissionen til sin beslutning knytte betingelser og påbud med henblik på at sikre, at de pågældende virksomheder opfylder de tilsagn, de har afgivet over for Kommissionen med henblik på at gøre fusionen forenelig med fællesmarkedet.

(161) Foranstaltninger, der resulterer i den strukturelle ændring af markedet, skal omfattes af betingelser, mens de gennemførelsesskridt, der er nødvendige for at nå dette resultat, skal omfattes af påbud for parterne. Opfyldes en betingelse ikke, gælder Kommissionens forenelighedsbeslutning ikke længere. Overtræder parterne et påbud, kan Kommissionen tilbagekalde sin godkendelsesbeslutning i medfør af fusionsforordningens artikel 8, stk. 5, litra b); parterne kan også pålægges bøder og tvangsbøder som omhandlet i fusionsforordningens artikel 14, stk. 2, litra a), og artikel 15, stk. 2, litra a).

(162) I overensstemmelse med den i betragtning 160 og 161 beskrevne, grundlæggende sondring skal Kommissionens beslutning være betinget af en fuldstændig opfyldelse af følgende tilsagn:

a) tilsagnet med hensyn til afhændelsen som en going concern inden for den forlængede afhændelsesfrist i henhold til punkt 1 i bilaget

b) Siemens' tilsagn om at afhænde hele aktivitetsområdet "Life Support Systems (LSS)", dvs. alle aktiviteter, der er beskrevet i punkt 4 i bilaget inden for respiration og anæstesi på sygehusområdet, til en egnet køber

c) tilsagnene med hensyn til opretholdelsen af leve- og konkurrencedygtigheden og salgbarheden i henhold til punkt 5 i bilaget samt med hensyn til den adskilte forvaltning og informationsstrømmen i henhold til punkt 6, 7 og 8 i bilaget

d) tilsagnet med hensyn til forbuddet mod opsøgning af kompetencebærere i henhold til punkt 9 i bilaget

e) tilsagnet med hensyn til en egnet køber i henhold til punkt 13, 14 og 15 i bilaget

f) tilsagnet om at gennemføre de af tilsynsadministratoren fastsatte foranstaltninger, som denne finder nødvendige for at sikre, at disse tilsagn opfyldes, i henhold til punkt 23 c) i bilaget

g) tilsagnene med hensyn til at sikre interoperabiliteten i henhold til punkt 35, 36, 37, 38 og 39 i bilaget.

(163) Alle øvrige dele af tilsagnene, navnlig forpligtelsen til foreløbig bevarelse og adskilt forvaltning af det aktivitetsområde, der skal afhændes, samt de nærmere omstændigheder vedrørende den administrator, som parterne skal udpege, skal derimod omfattes af påbud, da de kun skal ledsage gennemførelsen af de førnævnte betingelser.

IX. KONKLUSION

(164) På betingelse af, at parterne fuldt ud opfylder de afgivne tilsagn, kan det derfor antages, at den påtænkte fusion ikke skaber eller styrker en dominerende stilling, som bevirker, at den effektive konkurrence hæmmes betydeligt inden for fællesmarkedet eller en væsentlig del heraf. Fusionen skal derfor erklæres forenelig med fællesmarkedet og EØS-aftalen i henhold til artikel 2, stk. 2, og artikel 8, stk. 2, i fusionsforordningen samt artikel 57 i EØS-aftalen på betingelse af, at de tilsagn, der er anført i bilaget, opfyldes fuldt ud -

VEDTAGET FØLGENDE BESLUTNING:

Artikel 1

Den anmeldte transaktion, hvorved virksomhederne Siemens AG og Drägerwerk AG i overensstemmelse med artikel 3, stk. 1, litra b), i forordning (EØF) nr. 4064/89 erhverver fælles kontrol med joint venture-selskabet Dräger Medical AG & Co. KgaA, erklæres forenelig med fællesmarkedet og EØS-aftalen.

Artikel 2

Artikel 1 er betinget af, at de af Siemens AG og Drägerwerk AG afgivne tilsagn i punkt 1, 4, 5-9, 13, 14, 15, 23 c) og 35-39 i bilaget opfyldes fuldt ud.

Artikel 3

Det påbydes Siemens AG og Drägerwerk AG at opfylde de afgivne tilsagn i punkt 2, 3, 10, 11, 12, 16-22, 23 a), 23 b), 23 d)-f), 24-34 og 40-43 i bilaget fuldt ud.

Artikel 4

Denne beslutning er rettet til:

Siemens AG

CFL

Wittelsbacherplatz 2 D - 80333 München

Drägerwerk AG Moislinger Allee 53-55 D - 23542 Lübeck

Udfærdiget i Bruxelles, den 30. april 2003.

På Kommissionens vegne

Mario Monti

Medlem af Kommissionen

(1) EFT L 395 af 30.12.1989, s. 1; berigtiget i EFT L 257 af 21.9.1990, s. 13.

(2) EFT L 180 af 9.7.1997, s. 1.

(3) EUT C 269 af 8.11.2003.

(4) Omsætningen blev beregnet på grundlag af fusionsforordningens artikel 5, stk. 1, og Kommissionens meddelelse om beregning af omsætning (EFT C 66 af 2.3.1998, s. 25).

(5) Dele af denne tekst blev udeladt for at sikre, at ingen fortrolige oplysninger offentliggøres; de pågældende dele er omgivet af skarpe parenteser og angivet med en asterisk.

(6) Anmeldelse, CO-formular, s. 20.

(7) Siemens' svar på Kommissionens begæring om oplysninger af 18.2.2003.

(8) Op. cit., fodnote 7.

(9) Oplysninger fra markedsundersøgelsen og Siemens' svar på Kommissionens begæring om oplysninger af 13.2.2003.

(10) Oplysninger fra Kommissionens markedsundersøgelse og oplysninger fra T for G Market Report 2000: Monitors and Ventilators, afsnit 3.2.

(11) Svar på Kommissionens begæring om oplysninger af 20.2.2003.

(12) Siemens' svar på Kommissionens begæring om oplysninger af 20.2.2003.

(13) Anmeldelse, CO-formular, s. 27.

(14) Siemens' svar på Kommissionens begæring om oplysninger af 27.1.2003, bilag 1.

(15) Drägers svar på Kommissionens begæring om oplysninger af 20.2.2003.

(16) Parternes svar på Kommissionens begæring om oplysninger af 27.1.2003.

(17) Siemens' svar på Kommissionens begæring om oplysninger af 20.3.2003.

(18) Svar på Kommissionens begæring om oplysninger af 27.1.2003.

(19) CO-formular, s. 57.

(20) European Anaesthesia and Respiratory Equipment Markets Report, 2001.

(21) T for G Market Report: Monitors and Ventilators, december 2000; [...]*

(22) European Anaesthesia and Respiratory Equipment Markets Report, 2001.

(23) T for G Market Report: Monitors and Ventilators, december 2000, s. 28.

BILAG

Den fuldstændige tyske originaltekst til betingelserne og påbuddene i artikel 2 og 3 findes på Kommissionens websted:

http://europa.eu.int/comm/ competition/index_en.html